S-342/2008

Mál þetta, sem dómtekið var 30. f.m., er höfðað með ákæru lögreglustjórans á höfuðborgarsvæðinu, útgefinni 25. mars 2008, á hendur P-kk-þgf Þ-kk-þgf, kt. 000000-0000, Digranesvegi 63, Kópavogi, „fyrir fíkniefnalagabrot, með því að hafa föstudagsinn 28. september 2007, á heimili sínu, haft í vörslum sínum, 505,98 g af maríhúana, 1.049,59 g af kannabislaufum og 86 kannabisplöntur, sem ákærði ætlaði að hluta til sölu og dreifingar og að hluta til eigin neyslu, og jafnframt að hafa um nokkurt skeið fram til umrædds dags ræktað í umræddu húsnæði téðar plöntur, sem lögregla fann við leit.

Telst þetta varða við 2. gr., sbr. 5. gr. og 6. gr., laga um ávana- og fíkniefni nr. 65/1974, sbr. og 4. gr. sömu laga, varðandi framleiðslu á kannabis, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og jafnframt að 505,98 g af maríhúana, 1.049,59 g af kannabislaufum og 86 kannabisplöntur, sem lögregla lagði hald á, verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Við þingfestingu málsins féll ákæruvaldið frá sakargiftum samkvæmt ákæru að því er tekur til þess ákæruatriðis að ákærði hafi ætlað að selja hluta þeirra fíkniefna sem hún tekur til. Að þessu atriði frátöldu hefur ákærði fyrir dómi skýlaust gengist við sakargiftum samkvæmt ákærunni. Telst sannað með þeirri játningu og framkomnum sakargögnum að öðru leyti að ákærði hafi gerst sekur um þá háttsemi sem honum er nú gefin að sök í málinu samkvæmt framansögðu og er hún réttilega heimfærð til refsiákvæða í ákæru.

Samkvæmt framlögðu sakavottorði ákærða hefur hann ekki áður sætt refsingu sem þýðingu hefur við ákvörðun viðurlaga í þessu máli.

Refsing ákærða samkvæmt 1. mgr. 5. gr. laga nr. 65/1974 um ávana- og fíkniefni þykir hæfilega ákveðin fangelsi í fjóra mánuði. Þykir mega fresta fullnustu hennar og skal hún falla niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga.

Með vísan til 6. mgr. 5. gr. laga nr. 65/1974 er fallist á kröfu ákæruvalds um upptöku á þeim fíkniefnum sem tilgreind eru í ákæru og lögregla lagði hald á þann 28. september 2007.

Með vísan til 165. gr. laga um meðferð opinberra mála nr. 19/1991 verður ákærði dæmdur til að greiða allan sakarkostnað málsins samkvæmt yfirliti sækjanda um sakarkostnað og ákvörðun dómsins um þóknun til skipaðs verjanda, sem ákveðin er að meðtöldum virðisaukaskatti eins og nánar greinir í dómsorði.

Þ-kk-nf I-kk-nf N-kk-nf dómstjóri kveður upp dóm þennan.

D ó m s o r ð :

Ákærði, P-kk-nf Þ-kk-nf, sæti fangelsi í fjóra mánuði en fresta skal fullnustu refsingarinnar og hún falla niður að liðnum tveimur árum frá birtingu dóms þessa, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði sæti upptöku á 505,98 g af maríhúana, 1.049,59 g af kannabislaufum og 86 kannabisplöntum, sem hann hafði í vörslum sínum og lögregla lagði hald á þann 28. september 2007.

Ákærði greiði 214.694 krónur í sakarkostnað, þar með talda þóknun skipaðs verjanda síns, S-kk-ef A-kk-ef S-kk-ef hæstaréttarlögmanns, 62.250 krónur.

Þ-kk-nf I-kk-nf N-kk-nf.